《寄冲彻堂 其一》
明代·觉澄

平居江北与江南，矫首相望岁已三。近睹百花开烂漫，遥闻千树吼毗岚。

白云缥渺连青嶂，明月徘徊印碧潭。一棹扁舟如会面，燃灯清话薜萝龛。

作者简介：（?—1473）明山西蔚州人。号古溪，人称香岩和尚。本姓张。幼为牧童，十四岁从云中天晖和尚出家，读藏经五年。景泰三年，住南阳香岩寺，不一年离寺，出访名山高僧。天顺五年起住金陵高座寺。成化初圆寂。工诗，有《药师科仪》、《雨华集》。